Onderwysdepartement sê oor K53-rybewysprogramArgieffoto Die departement van onderwys het gesê hy wil graag die feite regstel oor die K53-leerderbestuurderprogram. “Daar is ŉ wanopvatting dat die doelwit van die program is om rybewyse aan leerders te verskaf,” het Oupa Bodibe, woordvoerder van die departement, in ŉ verklaring gesê. “Die program het eintlik ten doel om leerders in Graad 11 toe te rus om ŉ K53-leerlinglisensie te bekom teen geen koste vir die leerder of hul ouers nie. Die verantwoordelikheid om ŉ rybewys te bekom berus steeds by die leerder.” Die projek is ŉ gesamentlike inisiatief tussen die Gautengse departement van onderwys en die Gautengse departement van paaie en vervoer. “Die hoofdoelwit van die program is om leerders te ontwikkel en hulle met die nodige lewensvaardighede toe te rus as deel van jeugbemagtiging. Dit het ook ten doel om padveiligheid en bewusmaking onder Graad 11-leerders te bevorder,” het Bodibe verduidelik. Altesaam 222 gesertifiseerde instrukteurs is tot dusver deur die program in diens geneem en na verskeie skole ontplooi om die nodige opleiding te verskaf en leerders by te staan wanneer hulle hul leerlinglisensies afhandel by verskillende toetsstasies. Altesaam 20 000 Graad 11-leerders is ook opgelei deur die K53-program en ongeveer 2 000 is vir hul leerlinglisensies getoets. “Die uitkoms van die program is om seker te maak dat Graad 11-leerders hul leerlinglisensies bekom en nie rybewyse nie. Die leerder moet nog steeds self seker maak hy bekom sy rybewys sodra hy sy leerlinglisensie ontvang het.” LUR Panyaza Lesufi het bygevoeg dat die departement toegewyd is om Graad 11-leerders te help om leerlinglisensies te bekom in alle skole wat kwytgeskel is van skoolfonds.